b'\n_START_ARTICLE_\nKlotar I.\n_START_SECTION_\n\xc5\xbdivljenje\n_START_PARAGRAPH_\nKlotarjev o\xc4\x8de kralj Klodvik I. je skladno s salijsko tradicijo Frankovsko kraljestvo po smrti razdelil med svoje \xc5\xa1tiri sinove. Klotarju je leta 511  pripadla \xc4\x8detrtina s sede\xc5\xbeem v sedanjem Soissonsu. _NEWLINE_Klotar se je nato skoraj pol stoletja trudil, da bi ponovno zdru\xc5\xbeil Frankovsko kraljestvo. Prva prilo\xc5\xbenost se mu je ponudila po smrti brata Klodomerja v vojni z Burgundi leta 524, po kateri je prevzel njegov del kraljestva z mestoma  Tours in Poitiers. Leta 531 sta z ne\xc4\x8dakom Teodebertom I. izvedla uspe\xc5\xa1en pohod proti Turingom in leta 534 proti Burgundom. Po pohodu sta k svojim posestim priklju\xc4\x8dila del Burgundije._NEWLINE_Ostrogotom je zasegel del sedanje Provanse in leta 542 skupaj z bratom Hildebertom I. izvedel pohod proti Vizigotom. Leta 555 je po smrti ne\xc4\x8daka Teodebalda prevzel njegovo ozemlje, leta 558 po smrti brata Hildeberta pa \xc5\xa1e njegovo, s \xc4\x8dimer je postal edini frankovski vladar.\n_START_SECTION_\nDru\xc5\xbeina\n_START_PARAGRAPH_\nKlotar se je poro\xc4\x8dil pet krat, prvi\xc4\x8d leta 524 z Gondioko, vdovo po bratu Klodomerju, ki je padel v bitki pri V\xc3\xa9zeronceu. Po njeni smrti okoli leta 532 se je poro\xc4\x87il s turin\xc5\xa1ko princeso Radegundo, s katero prav tako ni imel nobenih otrok. Radegunda se je kmalu po poroki umaknila v samostan in bila kasneje razgla\xc5\xa1ena za svetnico. Tretja \xc5\xbeena je bila Ingunda, s katero je imel pet sinov \xe2\x80\x93 Guntarja, Hilderika, Hariberta, Guntrama in Sigiberta in h\xc4\x8derko Klotsindo. \xc4\x8cetrta \xc5\xbeena je bila Ingundina sestra Aregunda, s katero je imel sina Hilperika. Zadnja \xc5\xbeena je bila Hunsina, s katero je imel sina Hramna._NEWLINE_Hramn se mu je okoli leta 560 uprl. Klotar je upor zatrl in Hramna usmrtil, zaradi \xc4\x8desar je imel do smrti slabo vest.\n_START_SECTION_\nSmrt in zapu\xc5\xa1\xc4\x8dina\n_START_PARAGRAPH_\nUmrl je v kraljevi pala\xc4\x8di v sedanjem Compiegneu konec leta 561. Z oporoko je po salijski tradiciji kraljestvo razdelil med svoje sinove, kar je izzvalo novo obse\xc5\xbeno dr\xc5\xbeavljansko vojno, ki je trajala skoraj pol stoletja. Zmagovalec je bil  Klotar II. Veliki.'